Aivars Lembergs

Biogrāfija

Dzimis 1953. gadā Jēkabpilī Roberta Lemberga ģimenē.
No 1961. gada līdz 1972. gadam mācījās Jēkabpils 1. vidusskolā. 1977. gadā pabeidza studijas Latvijas Valsts universitātes Ekonomikas fakultātē, iegūstot ekonomista kvalifikāciju rūpniecības plānošanas specialitātē. 1988. gadā viņu iecēla par Ventspils pilsētas tautas deputātu padomes izpildkomitejas priekšsēdētāju, viņš bija Komunistiskās partijas biedrs līdz 1990. gadam.  
No 1990. gada līdz 1993. gadam bija Augstākās Padomes deputāts un Ekonomikas komisijas loceklis, darbojās Latvijas Tautas frontes frakcijā. Viens no tiem deputātiem, kas 4. maijā balsoja par deklarāciju "Par Latvijas Republikas neatkarības atjaunošanu".
1991. gadā ievēlēts Ventspils pilsētas Tautas deputātu padomē, 1994. gadā A. Lembergs izveidoja politisko organizāciju "Latvijai un Ventspilij" un tika ievēlēts par tās valdes priekšsēdētāju. 1994., 1997., 2001., 2005., 2009., 2013. un 2017. gada pašvaldību vēlēšanās ievēlēts pilsētas domē un domes priekšsēdētāja amatā.
Viņa izveidotā un vadītā partija "Latvijai un Ventspilij" uzsāka sadarbību ar Zaļo un Zemnieku savienību, tās biedri tika ievēlēti Saeimā un iesaistījās vairāku valdību koalīcijās, bet tās pārstāvis Gundars Daudze tika ievēlēts par 9. Saeimas priekšsēdētāju. Valdību veidošanas sarunās "Latvijai un Ventspilij" vairākkārt pārstāvēja tās vadītājs A. Lembergs.
1999. gadā starp Latvijas Sociāldemokrātisko strādnieku partiju un tā saukto Ventspils grupējumu, tostarp A. Lembergu, tika noslēgts slepens līgums. Tajā puses vienojās par finansējumu, kontrolē esošo masu informācijas līdzekļu redakcionālo politiku un saistībām lēmumu pieņemšanas un ekonomisko aktivitāšu jomā, kā arī paredzēja savstarpējas konsultācijas par dažādiem jautājumiem. Vienošanās punktos ietverti gan noteikumi, kādam jābūt valdības sastāvam, gan privatizācijas procesam. A. Lembergs noliedza, ka šādu līgumu būtu parakstījis un devis naudu par šādiem apsolījumiem, taču līguma autentiskumu apstiprināja toreizējais sociāldemokrātu partijas vadītājs Juris Bojārs. Līgums nodrošinājis partijai no A. Lemberga kontrolētajiem Ventspils uzņēmumiem gadā 70 000 latu. Tiek pieļauts, ka pirms 7. Saeimas vēlēšanām līgumi noslēgti arī ar citām partijām. Līgumā ar "Latvijas Ceļu" paredzēts, ka notiks savstarpējas konsultācijas, "lemjot par piedalīšanos valdības un pašvaldību koalīcijās, vai par atbalsta izteikšanu valdības koalīcijai". Līgumu ar Jauno partiju apstiprināja tās bijušais līderis Ainārs Šlesers, gan uzsverot, ka tas nav paredzējis finansiālu atbalstu. Tomēr gan "Latvijas Ceļš", gan Jaunā partija pēc līgumu parakstīšanas saņēma ziedojumus no Ventspils uzņēmumiem.
No 1994. gada A. Lembergs ir Latvijas Tranzīta biznesa asociācijas prezidents, Ventspils Brīvostas valdes priekšsēdētājs un Basketbola kluba "Ventspils" prezidents.

Politiskie pretinieki

A. Lembergam Latvijas politikā vienmēr ir bijis daudz politisko pretinieku. Dažādos laikos viņam ir nācies gan cīnīties, gan sadarboties arī ar citiem oligarhiem, kam ir vienlaikus liela politiska un ekonomiska ietekme, piemēram, Andri Šķēli un Aināru Šleseru.
2006. gadā aktīvu A. Lemberga kritiku, kas ietvēra plakātu izlīmēšanu un īpaša apkārtraksta izdošanu, izvērsa nodibinājums "Pilsētai un pasaulei". Tika izdota arī Lato Lapsas un Kristīnes Jančevskas grāmata "Дело труба. Kas ir Lembergs".

Kriminālprocesi

Baumas par A. Lemberga milzīgo ietekmi un bagātības izcelsmi ir izplatītas jau kopš 1990. gadu vidus. Tomēr tikai aptuveni 10 gadus vēlāk tiesībsargājošās iestādes uzsāka vairākus kriminālprocesus par nelikumīgām darbībām, tai skaitā nelikumībām privatizācijas procesos, dienesta stāvokļa izmantošanu, kukuļdošanu un ņemšanu, naudas atmazgāšanu, nelikumīgu politisko procesu ietekmēšanu.
2005. gada 29. decembrī Ģenerālprokuratūra uzsāka kriminālprocesu pret A. Lembergu par dienesta stāvokļa ļaunprātīgu izmantošanu (tā sauktā Grinberga lieta). 2006. gada 20. jūlijā, tai pašā dienā, kad Zaļo un Zemnieku savienība pirms 9. Saeimas vēlēšanām izvirzīja A. Lembergu par savu kandidātu Ministru prezidenta amatam, Ģenerālprokuratūra viņam uzrādīja apsūdzību kukuļdošanā, noziedzīgi iegūtas naudas legalizēšanā un amatpersonai uzlikto ierobežojumu pārkāpšanā.
2007. gada 14. martā A. Lembergs tika aizturēts sakarā ar apsūdzībām 2005. gada decembrī uzsāktajā kriminālprocesā. Tās pašas dienas vakarā arī tika piemērots drošības līdzeklis — apcietinājums uz nenoteiktu laiku un Ventspils mērs nokļuva Matīsa cietumā. 10. jūlijā apcietinājums tika aizstāts ar mājas arestu, 2008. gada 22. februārī arī mājas arests tika atcelts.
2005. gadā ierosinātajā tā dēvētajā "Grinberga lietā" (par ierobežojumu valdības ieceltajam pārstāvim Ojāram Grinbergam darboties Ventspils Brīvostas valdē) A. Lembergu attaisnoja visu instanču tiesas, tai skaitā 2008. gada februārī nepārsūdzamu attaisnojošu lēmumu pieņēma Augstākās tiesas Senāta Krimināllietu departaments.
Cita, vēl nepabeigtā kriminālprocesa ietvaros ir atklāts un tiek izskatīts "Lemberga stipendiātu saraksts", par kuru uzskata, ka tajā apkopotas politiskās partijas un politiķi, kurus A. Lembergs vairāku gadu gaitā finansējis, izmantojot noteiktu politisko mērķu sasniegšanai. Saraksta esamības faktu 2009. gada decembrī apstiprināja ģenerālprokurors Jānis Maizītis. 2010. gada 29. septembrī portāls pietiek.com publicēja dokumentus, kuri esot stipendiātu saraksti, kas iegūti kratīšanas laikā no grāmatvedes Gitas Grasmanes datora. Saistībā ar nelikumīgām darbībām A. Lembergam jau kopš 2007. gada ar ģenerālprokurora un tiesas lēmumu ir liegts pildīt Ventspils pilsētas domes priekšsēdētāja amata pienākumus.
Pēc nepilnus 10 gadus ilgušajām tiesas sēdēm 2019. gada martā apsūdzības uzturētāji prasīja piemērot 8 gadus cietumā un mantas konfiskāciju.

Privātā dzīve

A. Lembergs dzīvo savā lauku īpašumā Ventspils novada Puzes pagastā. Viņam un viņa ģimenei pieder arī vairāki citi nekustamie īpašumi.
Ilgus gadus bijis precējies ar Ināru Lembergu, laulībā dzimuši bērni Anrijs un Līga, kas arī ir iekļauti Latvijas miljonāru sarakstos. Abi bērni ir pieauguši un viņu ģimenēs dzimušas trīs Aivara Lemberga mazmeitas. Pret Anriju Lembergu ir celtas apsūdzības krimināllietā kopā ar tēvu.
2015. gada 27. novembrī Ventspils pilī A. Lembergs apprecējās otrreiz ar Ventspils domes Attīstības pārvaldes vadītāju un izpilddirektora vietnieci Kristīni Krasovsku (dzimusi 1978. gadā), ar kuru domes priekšsēdētājs satikās kopš 2013. gada. Pārim 2016. gada 10. februārī piedzima dēls Artūrs.

Apbalvojumi

2000. gadā apbalvots ar III šķiras Triju Zvaigžņu ordeni. Apbalvots ar 1991. gada Barikāžu dalībnieka piemiņas zīmi.